Пенчо Славейков
Воля за живот

chitanka.info

Всякой бяга тишината селска,

бащино огнище и самотност,

както горский бистър извор

за към морето.

Всякой мисли за печала лесна

в градовете, дето е живота

пъстър, шумен — на наслада

чашата пълна.

Чашата е пълна, но горчива.

Леснотата на живота пуста.

И вълна в морето вляна —

в него умира.

Сам нечут заглъхва стон последен,

на купнежа неизпълнен стона.

И смъртта й не помилва

минал спомен,

за това, в което е живяла

някога во родний край. В живота

чужди, тя живее чужда

и ненужна

и безсмислено самотна. Боже,

запази ми простота в сърцето,

волята ми за живота

тука укрепи!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.